
RAPORT  COMUN
asupra  proiectului de Lege pentru modificarea unor acte normative din domeniul silviculturii
În temeiul dispoziţiilor art. 95 şi 115 din Regulamentul Camerei Deputaţilor, republicat, cu modificările ulterioare, Comisia juridică, de disciplină şi imunităţi, împreună cu Comisia pentru agricultură, silvicultură, industrie alimentară şi servicii specifice, au fost sesizate spre dezbatere în fond, cu proiectul de Lege pentru modificarea unor acte normative din domeniul silviculturii, trimis cu adresa nr. PL-x 87 din 7 martie 2011, înregistrat la Comisia juridică sub nr. 31/152 din 9 martie 2011 şi respectiv 24/138 din 9 martie la Comisia pentru agricultură, silvicultură, industrie alimentară şi servicii specifice.
Potrivit prevederilor art. 75 din Constituţia României, republicată, şi ale art. 92 alin. (9) pct. 2 din Regulamentul Camerei Deputaţilor, republicat, cu modificările ulterioare, Camera Deputaţilor  este  Cameră decizională.
Senatul, în calitate de primă Cameră sesizată, a adoptat iniţiativa legislativă în şedinţa din 28 februarie 2011, în condiţiile art. 75 alineatul (2) teza a III-a din Constituţia României, republicată.
Consiliul Legislativ a avizat favorabil propunerea legislativă, cu observaţii şi propuneri, conform avizului nr. 1308 din 3 noiembrie 2010.
Iniţiativa legislativă supusă dezbaterii are ca obiect de reglementare modificarea Legii nr. 46/2008 – Codul silvic, cu modificările şi completările ulterioare şi a Legii nr. 1/2000 pentru reconstituirea dreptului de proprietate asupra terenurilor agricole şi celor forestiere, solicitate potrivit prevederilor Legii fondului funciar nr. 18/1991 şi ale Legii nr. 169/1997, cu modificările şi completările ulterioare. 
Aceste modificări sunt determinate de existenţa unui număr semnificativ de acţiuni în instanţele de contencios administrativ promovate de proprietarii de păduri în scopul obţinerii formelor de sprijin neconcordante cu Informarea Comisiei Europene – Linii directoare comunitare privind ajutoarele de stat în sectorul agricol şi cel forestier 2007 – 2013, de neasigurarea pazei şi protecţiei pentru o suprafaţă de aproximativ 500.000 ha de pădure pentru care proprietarii nu au încheiat contracte de servicii silvice sau de administrare, motivând că nu li s-au asigurat de la bugetul statului formele de sprijin prevăzute de actualele reglementări, de necesitatea asigurării compatibilităţii legislaţiei naţionale din domeniul silviculturii care reglementează diverse forme de sprijin pentru proprietarii de păduri cu Liniile directoare comunitare susmenţionate.
În conformitate cu prevederile art.61 şi art.63 din Regulamentul Camerei Deputaţilor, republicat, cu modificările ulterioare, membrii Comisiei pentru agricultură au examinat iniţiativa legislativă în şedinţa din 5 martie 2013 şi respectiv 13 mai 2013, membrii Comisiei juridice, de disciplină şi imunităţi.
La dezbaterea propunerii legislative, în cadrul Comisiei pentru agricultură, a participat ca invitat, în conformitate cu prevederile art. 54 şi 55 din Regulamentul Camerei Deputaţilor, republicat, domnul Valentin Olimpiu Şoneriu, secretar de stat în cadrul Ministerului Agriculturii şi Dezvoltării Rurale.

În urma dezbaterilor, membrii celor două Comisii sesizate în fond au hotărât, cu unanimitate de voturi, să propună plenului Camerei Deputaţilor, spre dezbatere şi adoptare, Raportul de respingere al proiectului de Lege pentru modificarea unor acte normative din domeniul silviculturii, întrucât, modificările propuse în proiectul sus menţionat se vor regăsi în proiectul de Lege pentru modificarea şi completarea Legii nr. 46/2008 – Codul silvic.
La dezbateri au fost prezenţi 16 deputaţi din numărul total de 27 membri ai Comisiei juridice, de disciplină şi imunităţi şi 30 deputaţi prezenţi din numărul total de 31 membrii ai Comisiei pentru agricultură, silvicultură, industrie alimentară şi servicii specifice.
În raport cu obiectul şi conţinutul reglementării, propunerea legislativă face parte din categoria legilor organice.
                  VICEPREŞEDINTE,                                 PREŞEDINTE,

